Dette utviklet seg til å bli et av de mest kaotiske og kontroversielle Formel 1-løpene gjennom tidene. På grunn av en regelendring i 2003, innført i et forsøk på å kutte kostnader, kunne hvert team bare bringe én type regndekk til hvert løp, og til dette løpet hadde alle lagene derfor kun tatt med intermediate-dekk. Under løpet gikk flere kraftige regnbyger over banen og gjorde det svært vanskelig å kjøre på grunn av risiko for vannplaning. Mange førere snurret av banen, spesielt i den raske sving 3, hvor det ved løpets slutt sto seks bilvrak på rekke og rad bak autovernet, blant annet verdensmesteren Michael Schumacher, og sikkerhetsbilen var ute gjentatte ganger.